TLU SA bekommerd oor voortgesette afsonderingsperiodeArgieffoto (Foto: Fernando Zhiminaicela/Pixabay) TLU SA is dankbaar dat die kern van die voorstelle wat die organisasie tot dusver oor die afsonderingsmaatreëls gemaak het, nou deur die regering aanvaar word. Volgens die organisasie lê die onus nou grootliks op die bevolking van Suid-Afrika om self verantwoordelik te wees om die verspreiding van Covid-19 te beperk. “Die finansiële impak van die verlengde afsonderingsperiode was vir verskeie besighede egter reeds te groot om voort te gaan. Die ekonomie het reeds baie seergekry,” het Louis Meintjes, die president van TLU SA, in ŉ verklaring gesê. “Baie besighede sal nie die verdere finansiële las kan dra om die verpligte higiëne maatreëls te implementeer nie. Verbruikers se finansiële vermoë het drasties afgeneem en daarom sal die markte as gevolg van gebrek aan besteebare fondse baie stadig ontsluit.” Meintjes meen elke stukkie ekonomiese stimulasie gaan vorentoe broodnodig wees. “Daarom maak die volgehoue beperking op tabakprodukte nie sin nie.” Intussen sal verskeie nuwe uitdagings veral die landbou beïnvloed sodra meer bedrywe begin oopmaak. “Ons is verder steeds bekommerd oor hoe die SAPD in baie gevalle optree,” het Meintjes bygevoeg. “Hulle moet die honger mense sonder inkomste eerder bystaan as om teen hulle oorlog te maak. Dit is veral belangrik dat alle hulpmaatreëls deursigtig moet wees en volledig aan aanvaarbare ouditreëls onderhewig moet wees. Daar kom te veel klanke van korrupsie na vore.” TLU SA betreur dit dat die kerke nie toegelaat word om hulle rol te kan speel nie. In hierdie neerslagtige tye is hul geestelike ondersteuning van kritiese belang. “Wat nou belangrik is, is dat almal skouer aan die wiel moet sit om die ekonomie so goed soos wat dit moontlik is weer aan die gang te kry.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.